Uznesenie Krajského súdu Bratislava sp. zn. 3Cb/9/2007 z 20. 2. 2012
Uznesenie Krajského súdu Bratislava z 20. februára 2012, sp. zn. 3Cb/9/2007, ECLI:SK:KSBA:2012:1007899340.8
Súd: Krajský súd Bratislava
Spisová značka: 3Cb/9/2007
ECLI: ECLI:SK:KSBA:2012:1007899340.8
Dátum vydania: 20. 2. 2012
Forma: Uznesenie
Text rozhodnutia
Súd: Krajský súd Bratislava Spisová značka: 3Cb/9/2007 Identifikačné číslo súdneho spisu: 1007899340 Dátum vydania rozhodnutia: 21. 02. 2012 Meno a priezvisko sudcu, VSÚ: JUDr. Jarmila Glončáková ECLI: ECLI:SK:KSBA:2012:1007899340.8 Uznesenie Krajský súd v Bratislave v právnej veci žalobcu Pršianska s. r. o., Horná 41, 974 01 Banská Bystrica, IČO: 43 879 811, zast. Advokátskou kanceláriou Kašuba spol. s r. o., Banská Bystrica, proti žalovanému Rozhlas a televízia Slovenska (predtým Slovenská televízia), Mýtna 1, 817 55 Bratislava, IČO: 47 232 480, o zaplatenie 165.969,59 Eur (5.000.000,- Sk) s prísl., takto r o z h o d o l : Súd dovolacie konanie z a s t a v u j e. Žiaden z účastníkov nemá právo na náhradu trov konania. o d ô v o d n e n i e : Najvyšší súd Slovenskej republiky rozsudkom zo dňa 16.03.2009, sp. zn. 6Obo 129/2008 potvrdil rozsudok Krajského súdu v Bratislave zo dňa 29.05.2008, č. k. 3Cb 9/2007-173. Dňa 18.06.2009 bolo krajskému súdu doručené dovolanie žalobcu, ktorým sa žalobca domáhal, aby dovolací súd napadnutý rozsudok zrušil a vec vrátil odvolaciemu súdu na ďalšie konanie a súčasne priznal žalobcovi náhradu trov dovolacieho konania. Podľa § 5 ods. 1 písm. a) zákona č. 71/1992 Zb. o súdnych poplatkoch a poplatku za výpis z registra trestov, v znení neskorších predpisov poplatková povinnosť vzniká podaním návrhu, odvolania a dovolania alebo žiadosti na vykonanie poplatkového úkonu, ak je poplatníkom navrhovateľ, odvolateľ a dovolateľ. Podľa § 6 ods. 2 tretia veta zákona o súdnych poplatkoch, v znení neskorších predpisov, poplatok za dovolanie sa vyberá vo výške dvojnásobku poplatku ustanoveného v sadzobníku. Podľa § 8 ods. 1 zákona o súdnych poplatkoch, v znení neskorších predpisov, poplatok za podanie návrhu alebo žiadosti, poplatok za uplatnenie námietky zaujatosti v konkurznom konaní alebo reštrukturalizačnom konaní podľa osobitného predpisu a poplatok za konanie o dedičstve je splatný vznikom poplatkovej povinnosti. Podľa § 10 ods. 1 zákona o súdnych poplatkoch, v znení neskorších predpisov, ak nebol zaplatený poplatok splatný podaním návrhu na začatie konania alebo dovolania, prvostupňový súd vyzve poplatníka, aby poplatok zaplatil v lehote, ktorú určí spravidla v lehote desiatich dní od doručenia výzvy; ak aj napriek výzve poplatok nebol zaplatený v lehote, súd konanie zastaví. O následkoch nezaplatenia poplatku musí byť poplatník vo výzve poučený. Súd vyzve poplatníka na zaplatenie poplatku splatného podaním návrhu na začatie konania predtým, ako nariadi pojednávanie tak, aby lehota od zaplatenia poplatku do pojednávania, vydania platobného rozkazu a rozkazu na plnenie alebo rozhodnutia bez nariadenia pojednávania nebola dlhšia ako dva mesiace; túto lehotu môže predseda súdu z dôležitých dôvodov predĺžiť. Uznesením Krajského súdu v Bratislave zo dňa 09.03.2011, č. k. 3Cb 9/2007-291 v spojení s uznesením Najvyššieho súdu Slovenskej republiky zo dňa 17.05.2011, č. k. 5Obo 40/2011-302 žalobcovi nebolo priznané oslobodenie od zaplatenia súdneho poplatku za dovolanie podané proti rozsudku Najvyššieho súdu Slovenskej republiky zo dňa 16.03.2009, sp. zn. 6Obo 129/2008. Najvyšší súd Slovenskej republiky uznesením zo dňa 24.11.2011, č. k. 1ObdoV/37/2011-321 odmietol dovolanie žalobcu podané proti uzneseniu Najvyššieho súdu Slovenskej republiky zo dňa 17.05.2011, č. k. 5Obo 40/2011-302. Hoci súd žalobcu opakovane vyzýval na zaplatenie súdneho poplatku za dovolanie proti rozsudku Najvyššieho súdu Slovenskej republiky zo dňa 16.03.2009, sp. zn. 6Obo 129/2008, súdny poplatok do dnešného dňa nebol žalobcom zaplatený. Súd v zmysle § 10 ods. 1 zákona o súdnych poplatkoch, v znení neskorších predpisov, dovolacie konanie zastavil. Výrok o náhrade trov sa zakladá na § 146 ods. 1 písm. c) zákona č. 99/1963 Zb. Občiansky súdny poriadok, v znení neskorších predpisov. Žiaden z účastníkov nemá právo na náhradu trov konania podľa jeho výsledku, ak konanie bolo zastavené. Poučenie: Proti tomuto uzneseniu je možné podať odvolanie do 15 dní odo dňa doručenia uznesenia na Krajskom súde v Bratislave. V odvolaní sa má popri všeobecných náležitostiach (§ 42 ods. 3 O.s.p.) uviesť, v čom sa toto rozhodnutie alebo postup súdu považuje za nesprávny a čoho sa odvolateľ domáha (§ 205 ods. 1 O.s.p.). Odvolanie je potrebné odôvodniť podľa § 205 ods. 2 O.s.p.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2012:1007899340.8 (dáta aktuálne k 31. 10. 2026). Záväzné je znenie zverejnené súdom.




